Συμμορία που είχε γίνει ο φόβος και ο τρόμος για τους τουρίστες στην ευρύτερη περιοχή του Αρχαιολογικού Χώρου της Ακρόπολης εξαρθρώθηκε από την ΕΛ.ΑΣ. με τη σύλληψη 18 ατόμων στην Αθήνα.

Οι συλλήψεις έγιναν την περασμένη Τρίτη στο Αιγάλεω. Στο σύνολό τους οι δράστες είναι πακιστανικής καταγωγής. Όπως προέκυψε από την έρευνα, τα μέλη της σπείρας, από διμήνου και πλέον, διέπρατταν ληστείες σε βάρος διερχόμενων πολιτών και τουριστών, με ιδιαίτερη σκληρότητα στην ευρύτερη περιοχή του αρχαιολογικού χώρου της Ακρόπολης και ιδίως στον λόφο του Φιλοπάππου, εκμεταλλευόμενοι την εδαφική ιδιομορφία της περιοχής και την περιορισμένη ορατότητα, τις βραδινές κυρίως ώρες.

Αναφορικά με τον τρόπο δράσης τους, ενεργούσαν ομαδικά και ταυτόχρονα, αιφνιδιάζοντας και περικυκλώνοντας τα θύματά τους και στη συνέχεια με την απειλή μαχαιριών, τους αποσπούσαν κινητά τηλέφωνα, χρήματα και τιμαλφή. Επιπλέον, στις περιπτώσεις που τα θύματα αντιστέκονταν, δεν δίσταζαν να κάνουν χρήση των μαχαιριών που έφεραν, με ανθρωποκτόνο πρόθεση.

Επίσης, προς αποφυγή της ταυτοποίησης τους σε περίπτωση αστυνομικού ελέγχου, είχαν αναπτύξει δίκτυο κλεπταποδόχων στους οποίους διοχέτευαν, αμέσως μετά τις ληστείες, τα κλοπιμαία.

Από την μέχρι στιγμής έρευνα, έχουν εξιχνιασθεί μία απόπειρα ανθρωποκτονίας, που διαπράχθηκε σε βάρος αλλοδαπού στις 3-3-2018 και τρείς ληστείες με συνολικά δέκα θύματα.

Οι συλληφθέντες, οδηγήθηκαν στον κ. Εισαγγελέα Πλημμελειοδικών Αθηνών ο οποίος τους παρέπεμψε σε Τακτικό Ανακριτή, ενώ η έρευνα για την ταυτοποίηση και άλλων παρόμοιων περιπτώσεων συνεχίζεται.